Hvordan ville du plassert månedene på en sirkel?

Sist uke hang en lapp med en stor sirkel, litt tekst og etpar penner utenfor kontoret til de som driver med digital historieutvikling i NRK.

Vår kollega Vidar har nemlig en tanke han har grublet på i flere år, og tullet med at han skal skrive bok om når han blir gammel:

Det begynte med at han skulle lage et årshjul på en tidligere arbeidsplass, og ble forundret over at alle hadde så sterke meninger om hvor månedene befant seg. Det prøvde han å bringe på det rene med følgende tilsynelatende enkle spørsmål:

Hvis året er en sirkel – hvor er mars og desember i ditt hode?

Spørsmålet viser seg å avdekke to spennende ting:

1: Hvor mange som har en mening om dette.

2: At det er veldig mange ulike ideer om hvordan året «ser ut».

I etterkant av Vidars spørrelapp har debatten om hvordan året egentlig ser ut rast på NRKs interne nett. Men nå er tiden inne for å gå mer systematisk til verks.

Klikk på hvor du mener månedene ligger:







Vidar er ikke alene

Men dette er jo ikke nytt for meg.

Privat har jeg allerede i flere år vært oppmerksom på at min kone har et fullstendig forkvaklet syn på hvordan året ser ut. Men jeg trodde egentlig bare det var henne det er noe galt med.

Men så viste det seg at en kollega jeg tidligere har betraktet som relativt klartenkt hadde et like unaturlig perspektiv på årets gang.

Etter å ha sett flere ulike forklaringer, viser det seg at det eksisterer veldig mange underlige ideer om året. Ideer som slett ikke stemmer med mitt eget selvinnlysende logiske, tydelige, og korrekte bilde.

Dermed har jeg intervjuet flere om dette gjennom helgen.

Familiesplid

Et foreldrepar med to voksne barn, for eksempel. Blant disse fire var to og to enige om hvor desember var plassert. Til gjengjeld var de uenige om hvor mars var, så årene deres roterte motsatt av hverandre.

Og ikke alle i familien var like åpne for å betrakte året som en rund sirkel – eller flat og to-dimensjonal, for den del. Året har jo egentlig en form som kun kan beskrives ved å tegne med fingeren i rommet…

Det virket ikke som familiemedlemmene hadde prøvd å samkjøre sine forklaringer på forhånd. Tvert om kan det virke som de har gått gjennom et helt liv uten å klare å ta denne viktige samtalen om et grunnleggende spørsmål og forenes om det rette svaret.

Av alle jeg har snakket med har det så langt ikke vært tydelige kjønns- eller generasjonsmønster i hvem som svarer hva. Muligens fordi ikke mange nok har svart til at vi kan klare å finne system.

La oss gjøre dette grundig

Men nå blir det straks en endring på mangelen på systematisk forskning. Vi bringer nemlig NRKbetas lesere inn i bildet!

Dere er mange nok til at vi kan bli klokere på det litt større bildet av hvordan året faktisk ser ut for folk.

Kan du være så snill å klikke i sirkelen over på hvor du mener desember og mars hører hjemme?

Om du også har tid til å fylle ut et litt grundigere spørreskjema hadde det vært supert; da kan vi prøve å se om det er noen identifiserbare bakenforliggende mønstre.

Oppdatering: Vi har mottatt innpå 40.000 svar i spørreskjemaet og over 75.000 klikk i sirkelen. Tusen takk til alle som har villet bidra!

Nå skal vi tygge resultatene litt, så kommer vi tilbake med en fyldig sak om hvordan folk forstår året, og skal prøve å se om det er noe system i hvordan ulike folk ser det.

Og den kommer selvsagt 1. januar 2018. Gled dere!

Oppdatering: Her er resultatene: Fasit: Slik ser året ut